মজহার হোসেন: বন্ধ হয়ে গেছে নওগাঁ জেলার ৪টি উপজেলার বৈকালিক স্বাস্থ্য সেবা কার্যক্রম। আড়াই বছর আগে ২০১৫ সালের ২৫ মার্চ জেলার মান্দা উপজেলায় এই কার্যক্রম প্রথম শুরু হয়। জনদুর্ভোগ লাঘবে এই কার্যক্রমের স্বপ্নদ্রষ্টা ঐ নির্বাচনী এলাকার সাংসদ, বস্ত্র ও পাটমন্ত্রী মুহা. ইমাজউদ্দিন প্রামাণিক। প্রবীণ এই সাংসদ একান্ত আলাপচারিতায় একদিন তার স্বপ্নের কথা জানান। তিনি বলেন, কৃষি প্রধান এই অঞ্চলের মানুষের দিনের শুরুই হয় মাঠের কাজ দিয়ে। ফসলি জমি চাষে পুরুষের পাশাপাশি এখন নারীদেরও অবাধ অংশগ্রহণ পরিলক্ষিত হচ্ছে। প্রাথমিক থেকে শুরু করে মাধ্যমিক ও উচ্চ মাধ্যমিক পর্যায়ের শিক্ষা প্রতিষ্ঠানগুলোতে ছাত্র/ ছাত্রীদের সরব উপস্থিতিও সেই সকাল থেকেই শুরু হয়। উপজেলা পর্যায়ের অফিস আদালতগুলোতেও কাজের শুরু সকালেই। সকালের দিকে রুটি-রুজির কাজে ব্যস্ত থাকেন নানান শ্রেণি-পেশার মানুষ। কাজেই চিকিত্সার জন্য স্বাস্থ্য সেবা প্রতিষ্ঠানগুলোতে তারা যেতে পারেন না। যারা যান তাদের যেতে হয় নানান কাজের ব্যাঘাত ঘটিয়ে। এই সবকিছু বিবেচনায় বৈকালিক স্বাস্থ্য সেবা কার্যক্রমের উদ্যোগ নেওয়া যায় কিনা বিষয়টি তিনি আমাকে ভেবে দেখতে বলেন। কালবিলম্ব না করে তার এই স্বপ্নের কথা নিয়ে আমি খোলামেলা আলোচনা করি ৩৩তম বিসিএস-এ চাকরি পাওয়া তরুণ চিকিত্সকদের সাথে। এতে সবাই স্বত:স্ফূর্ত সাড়া দেন। শুরু হয় বিকালে রোগী দেখার কাজ। প্রথমে শুধু আউটডোর সার্ভিস দেওয়া হয়। পরবর্তীতে এই কার্যক্রমে জনগণের ব্যাপক সাড়া দেখে এর সঙ্গে স্বাস্থ্যসেবার অন্যান্য বিষয়—এক্স-রে, প্যাথলজি, আল্ট্রাসনোগ্রাম এসবকিছুও যুক্ত হয়। চিকিত্সকদের পাশাপাশি অন্য স্বাস্থ্যকর্মীরাও বৈকালিক স্বাস্থ্যসেবায় মনোযোগী হন। দিন দিন বাড়তে থাকে রোগীর সংখ্যা। বিশেষ করে মহিলা ও শিশুদের উপস্থিতির হার অনেক বেড়ে যায়। দুই বছরে এখানে রোগী দেখা হয় প্রায় লক্ষাধিক।